Voëlklip eis nóg ’n leweArgieffoto van Voëlklipkrans in Heroldsbaai. (Foto: Malcolm Pojie/SA Polisie) ’n 33-jarige man is dood toe sy bakkie Dinsdag by die berugte Voëlklipkrans in Heroldsbaai afgestort het. Dit is die soveelste sterfte by dié uitkykpunt ten spyte van verskeie pogings deur die plaaslike munisipaliteit om te voorkom dat nóg tragedies daar afspeel. Kapt. Malcolm Pojie, polisiewoordvoerder, sê die man se liggaam is vanoggend in die water aangetref. Voorlopige inligting dui daarop dat die man nie vir werk opgedaag het nie. Die opsporingstelsel in sy bakkie is toe gebruik om hom mee op te spoor. Dit is nie duidelik hoe laat die man se bakkie by die krans afgestort het nie. Die nooddienste en polisie het omstreeks 08:45 op die voorval reageer. Die man se liggaam is sedertdien uit die water gebring en ’n geregtelike doodsondersoek word gedoen. Maroela Media het vroeër berig tientalle pale van 1,8 meter lank is verlede jaar by Voëlklipkrans staan gemaak om te verhoed dat motors by die krans afstort. ’n Informele parkeerarea by die krans is nou ook nie meer toeganklik nie nadat dit met klippe toegepak is. Dít te midde van toenemende druk om ŉ plan te maak met die pad wat na die uitkykpunt lei. Minstens vyf gevalle, waar ’n motor by die krans afgestort het, is sedert Oktober 2019 aangemeld. Dit sluit in Heidi Scheepers en haar twee jong kinders wat op 22 Oktober 2019 in hul grys Volkswagen Caravelle by die krans afgestort het.